Illum, permezz tal-Fond tal-Kunsill Ewropew tal-Innovazzjoni (EIC), il-Kummissjoni Ewropea ħabbret it-tieni lott ta' investiment ta' ekwità dirett. Sa mit-tnedija tiegħu fl-2020, il-Fond tal-EIC diġà approva 111-il investiment f'negozji ġodda u f'intrapriżi żgħar u medji (SMEs) innovattivi ħafna, għal total ta' aktar minn EUR 500 miljun biex jiżdiedu l-innovazzjonijiet rivoluzzjonarji f'oqsma bħas-saħħa, l-ekonomija ċirkolari, u l-Internet tal-Oġġetti (IoT). Meta mqabbla mal-ewwel tħabbira f'Jannar, it-tħabbira tal-lum tirrappreżenta 69 investiment ġdid. Dan jipprovdi pedament b'saħħtu għall-fond tal-EIC taħt Orizzont Ewropa, li huwa mistenni li jinvesti aktar minn EUR 3.5 biljun matul is-seba' snin li ġejjin. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Il-Fond tal-EIC żviluppa b'rapidità inkredibbli u stabbilixxa lilu nnifsu bħala forza ġdida fl-investimenti teknoloġiċi tal-UE. Din il-forma unika ta' finanzjament – li tikkombina l-għotjiet u l-ekwità – qed turi li hija attraenti ħafna għan-negozji ġodda l-aktar promettenti tal-Ewropa, u qed tipprovdilhom il-mezzi biex jiżviluppaw u jkabbru n-negozji tagħhom fl-Ewropa.” L-investimenti ta' ekwità, li jvarjaw minn EUR 0,5 miljun sa EUR 15-il miljun għal kull kumpanija, jikkomplementaw il-finanzjament tal-għotjiet sa EUR 2.5 miljun, li diġà ġie pprovdut permezz tal-Aċċeleratur tal-EIC. L-investimenti kollha huma preċeduti minn evalwazzjoni bir-reqqa minn esperti esterni, proċess ta' diliġenza dovuta ssorveljat mill-Kumitat tal-Investiment tal-Fond tal-EIC, u deċiżjoni finali mill-Bord tad-Diretturi tal-Fond tal-EIC. L-ishma tas-sjieda tal-Fond tal-EIC ivarjaw minn 10 % sa 25 % u tipikament jintużaw biex jingranaw investituri oħra bħala parti minn lott akbar ta' finanzjament. Eżempji ta' investimenti ffirmati reċentement jinkludu: Fil-lista ta' investimenti ffirmati mill-EIC hemm biss 16-il ftehim iffirmat peress li l-Kummissjoni ma tippubblikax l-investimenti sakemm il-kumpanija u investituri oħra ma jkunux taw il-kunsens tagħhom. Il-Fond tal-Kunsill Ewropew tal-Innovazzjoni (il-Fond tal-EIC), stabbilit f'Ġunju 2020, huwa inizjattiva rivoluzzjonarja tal-Kummissjoni Ewropea biex tagħmel investimenti diretti ta' ekwità u kważi-ekwità (bejn EUR 0.5 miljun u EUR15-il miljun) f'negozji ġodda u f'negozji li qed jespandu b'impatt kbir u b'teknoloġija profonda fl-Ewropa. Il-Fond tal-EIC jipprovdi kapital paċenzjuż u jinvesti f'kumpaniji minn kwalunkwe settur, fil-pajjiżi kollha tal-UE u fil-pajjiżi assoċjati ma' Orizzont 2020. Il-Fond tal-EIC għandu l-għan li jimla lakuna kritika fil-finanzjament u l-għan ewlieni tiegħu mhuwiex li jimmassimizza r-redditi fuq l-investimenti finanzjarji, iżda li jkollu impatt qawwi billi jakkumpanja lill-kumpaniji b'teknoloġija fixkiela fit-tkabbir tagħhom. L-objettiv tiegħu huwa li jattira lill-operaturi tas-suq, li jkompli jaqsam ir-riskji billi jibni network kbir ta' fornituri tal-kapital u ta' sħab strateġiċi adattati għall-koinvestimenti u l-finanzjament ta' segwitu. Il-Fond jagħti attenzjoni partikolari biex jagħti s-setgħa u jappoġġa lill-fundaturi nisa kif ukoll jikkontribwixxi biex inaqqas id-distakk fl-innovazzjoni fost il-pajjiżi tal-UE. Il-Fond tal-EIC tnieda taħt il-fażi pilota tal-EIC biex jinvesti fil-159 kumpanija magħżula taħt l-Aċċelleratur tal-EIC pilota. Minħabba l-esperjenza ta' suċċess, il-Fond tal-EIC se jissokta u jkompli jittejjeb taħt Orizzont Ewropa biex jinvesti f'negozji ġodda u f'SMEs magħżula għall-finanzjament mill-programm sħiħ tal-EIC. L-ewwel investimenti taħt l-EIC sħiħ huma mistennija aktar tard din is-sena, wara l-ewwel skadenza għall-kumpaniji biex jibagħtu applikazzjonijiet sħaħ lill-Aċċelleratur tal-EIC fis-16 ta' Ġunju 2021. L-opportunitajiet ta' investiment tal-Kunsill Ewropew tal-Innovazzjoni Il-Kunsill Ewropew tal-Innovazzjoni